ליאורה יצחק

ליאורה יצחק (נולדה ב-27 בספטמבר 1974) היא זמרת ישראלית, השרה בעברית, מראטהית, אנגלית ובהינדי.

ביוגרפיה
ליאורה יצחק (פזרקר) נולדה בלוד כבת הזקונים ולה אח בכור, להורים יואל ונורין  שעלו לישראל בשנות ה-70 של המאה ה-20 מהודו, בת לקהילת בני ישראל.

בילדותה החלה לשיר באירועים של יוצאי הודו בישראל. בגיל 15 נסעה עם אביה למומביי שבהודו על מנת ללמוד מוזיקה ושירה הודית, ונשארה שם כשמונה שנים. תחילה למדה מוזיקה הודית קלאסית, לאחר מכן הצטרפה לתעשיית הסרטים בבוליווד, הקליטה פסקולים לשירים המבוצעים בסרטים אלה, ובגיל 24 שבה לישראל. לאחר שובה לישראל העלתה ליאורה יצחק מופע עם הנגן משה מליאנקר, וביצעה דואט עם הזמר יואב יצחק. יצחק שיתפה גם פעולה עם "הפרויקט של עידן רייכל" בשיר "מילים יפות מאלה" ועם להקת "הדג נחש" בשירם "חליפות".

בשנת 2014 חידשה את השיר "פזמון ליקינתון" שהופיע באלבום "בייבי אוריינטל 2", אותו ביצעה בסגנון המוזיקה ההודית.

בשנת 2016 חידשה את השיר "גלי" במסגרת האלבום "בייבי אוריינטל 3". בהמשך הוציאה את הסינגלים "מעלה מעלה", "בואי מהלב" ו"הלילה חתונה".

בשנת 2017, בעת ביקורו בישראל של ראש ממשלת הודו, נרנדרה מודי, הופיעה בפניו ובפני ראש ממשלת ישראל, בנימין נתניהו.

ב-2018 השתתפה בקליפ לשיר "נמסטה", של סטטיק ובן-אל תבורי. בדצמבר אותה שנה גילתה יצחק כי ביצוע לשיר שהקליטה למטרת אירוע בר מצווה פרטי, הושמע באירועי "פריסטייל פסטיגל", מבלי לקבל את הסכמתה ומבלי ששולמו לה תמלוגים עבור השימוש בביצוע שלה לשיר.

ב-2019 השתתפה בעונה השביעית של "הכוכב הבא לאירוויזיון".

חיים אישיים 
יצחק נשואה ל-ירון לוי (אשטמקר) ואם לשתי בנות. מתגוררת ברחובות.

קישורים חיצוניים

 
 
 
 אורלי גואטה, הודו כי טוב: הזמרת ליאורה יצחק במופע עם הלהיט "פזמון ליקינטון", באתר מעריב, 14 באוקטובר 2015

הערות שוליים 

זמרות ישראליות
זמרים ישראלים
זמרים השרים בהינדי
זמרות השרות בעברית
לוד: אישים
מתמודדות הכוכב הבא
ישראליות שנולדו ב-1974
ישראלים שנולדו ב-1974